Burjassot s’adhereix a la declaració del Consell sobre la situació dels refugiats i se suma a la Xarxa de Ciutats Valencianes d’acolliment
2025-07-24

El Ple Municipal corresponent al mes de setembre, celebrat dilluns passat 28, va aprovar l’adhesió de l’Ajuntament de Burjassot a la declaració del Consell de la Generalitat davant l’actual situació de les persones refugiades i asilades en el marc de la Unió Europea. Aquesta adhesió institucional es va aprovar per unanimitat de tots els grups polítics amb representació plenària.

A principis del mes de setembre, el Consell signava aquesta declaració, davant la greu crisi humanitària produïda pel desplaçament forçós de milers de persones i famílies, a causa dels conflictes bèl·lics que imperen en els seus països d’origen. Així, davant aquest dramàtic èxode de persones, el Govern Valencià recorda l’Estat Espanyol, mitjançant aquesta declaració, que rebre asil és un dret fonamental contemplat en la Carta Universal de Drets Humans, que obliga a tots els governs dels Estats Membres de la UE a complir-ho, tenint l’obligació de donar assistència a les persones refugiades i desplaçades.

La Declaració del Govern Valencià, a la qual ha quedat adherit l’Ajuntament de Burjassot per unanimitat, contempla una sèrie de compromisos. En primer lloc, la solidaritat amb el sofriment de les persones i famílies desplaçades forçosament i, en segon lloc, la disponibilitat de col·laborar solidàriament amb la resta de comunitats autònomes, en l’acolliment del major nombre de persones refugiades i asilades possible i la sol·licitud al Govern espanyol de coordinar aquesta acció col·lectiva de les diferents comunitats autònomes i municipis.

Així mateix, i amb aquesta adhesió institucional, Burjassot manifesta el seu compromís per a adherir-se a la Xarxa de Ciutats Valencianes d’acolliment de persones refugiades i sol·licitants d’asil, amb la creació en el municipi d’un registre de les famílies acollidores, organitzades per les agències d’atenció a persones que migren, en estreta col·laboració amb la Conselleria de Benestar Social, les Diputacions provincials i la Federació Valenciana de Municipis i Províncies, oferint les instal·lacions públiques que estiguen al seu abast.